**ШАГЫЙРЬ, ЖУРНАЛИСТ, ҖӘМӘГАТЬ ЭШЛЕКЛЕСЕ**

**РОБЕРТ МИҢНУЛЛИН БЕЛӘН ХУШЛАШУ**

М. Акмулла исемендәге БДПУның коллективы, филологик белем бирү һәм мәдәниятара багланышлар институтының татар теле һәм әдәбияты кафедрасы укытучылары, татар бүлеге студентлары һәм магистрантлары бу көннәрдә зур югалты кичерде. Татарстанның халык шагыйре, Башкортстанның атказанган сәнгать эшлеклесе, кафедраның шәрәфле профессоры Роберт Миӊнуллин 2020 елныӊ 27 март көнне Казанда вафат булды.

Якташыбыз Роберт Миӊнуллин – татар сүз сәнгатенеӊ иӊ күренекле вәкилләренеӊ берсе. Ул 1948 елның 1 августында Башкорт АССРның Илеш районында туган. Роберт Миңнуллин – Татарстан Республикасының Габдулла Тукай исемендәге Дәүләт премиясе, Муса Җәлил, Абдулла Алиш, Фәтих Кәрим исемендәге әдәби премияләре, Ганс Христиан Андерсен исемендәге халыкара әдәби премия лауреаты. Татар, рус һәм башкорт телләрендә 40 тан артык китап авторы.

Татар теле һәм әдәбияты кафедрасы өчен Роберт Миӊнуллин якын дус, киӊәшче иде. Р. Миӊнуллин укытучылар, студентлар белән теләп аралашты, әдәбиятка, сәнгатькә, тормышка карата булган фикерләре белән ихлас бүлеште. Яшь буынны тәрбияләүдә керткән зур өлеше өчен татар теле һәм әдәбияты кафедрасы карары белән 2014 елда Роберт Мөгаллим улы Миӊнуллинга кафедраныӊ шәрәфле профессоры дигән исем бирелде. Ул бу исемгә лаек беренче шәхес иде.

Шагыйрь Башкортстанда үткән күп кенә мәдәни һәм фәнни чараларныӊ олы кунагы булды, кафедра белән тыгыз элемтәдә торды. Ул күп тапкырлар кафедрага килеп, студентлар белән очрашты, аларга хәзерге татар поэзиясе, татар һәм башкорт әдәбиятлары традицияләре һәм багланышлары турында лекцияләр укыды. Кафедра каршында шагыйрьнеӊ юбилейлары, китап туйларына бәйле күп чаралар үткәрелде. Шагыйрьнең 65 яше һәм 70 яшенә багышлап “Тугандаш халыкларның әдәбиятларында традицияләр күчемлелеге” I һәм III Бөтенрусия фәнни-гамәли конференцияләр уздырылды (2013 елның 3 октябре һәм 2018 елның 1 ноябрендә). Соӊгы чараларныӊ берсе – шагыйрьнеӊ 70 яшьлек юбилее уӊаеннан мәктәп укучылары һәм студентлар арасында уздырылган “Җырларым минем сиңа – Башкортстан” Бөтенрусия сәнгатьле уку бәйгесе булды. Бәйгедә Мәскәү, Уфа, Казан, Алабуга, Яр Чаллы, Стәрлетамак, Бәләбәй, Бөре шәһәрләре, Башкортстан һәм Татарстан районныры мәктәпләреннән 100 артык студент һәм укучы катнашты. Чыгышларны бәяләүчеләр арасында шагыйрьнеӊ үзе дә булу олы мәртәбә иде.

Татар теле һәм әдәбияты кафедрасы уку-укыту, фәнни-тикшеренү эшчәнлегендә дә Роберт Миӊнуллин иҗатына игътибарлы булды. Кафедраныӊ «Башкортстан Республикасыныӊ полиэтник киңлегендә туган (татар) тел, әдәбият һәм мәдәниятнең яшәешен өйрәнү һәм үстерү» фәнни-тикшеренү лабораториясе кысаларында, «Татар балалар әдәбияты», «Хәзерге татар әдәбияты тарихы», «Әдәбиятны туган як белән бәйләп өйрәнү» дәресләрендә шагыйрь иҗаты җентекле өйрәнелде, курс эшләре, чыгарылыш квалификацион эшләр башкарылды, мәкаләләр язылды.

Кафедра доценты Ф.А. Гафурова 2006 елда Казанда «Татар балалар шигъриятенеӊ поэтикасы» исемле кандидатлык диссертациясе яклады. 2008 елда бер үк исемдәге монографиясе дөнья күрде. Ш. Галиев, Р. Вәлиева шигърияте белән беррәттән Роберт Миӊнуллинныӊ балалар өчен язылган шигырьләре дә анализланды. Өлкән укытучы Ф.З. Сахаутдинованыӊ фәнни тикшеренүләренеӊ төп өлешен Р. Миӊнуллин иҗатына багышлады, «Роберт Миңнуллин иҗатында шәхес концепциясе» (2012) монографиясен һәм берничә дистә мәкалә бастырып чыгарды, кандидатлык диссертациясен әзерләде.

1993-1998 елларда БДПУның татар бүлегендә белем алган Н.Ш. Насыйбуллина, Г.Ибраһимов исемендәге тел, әдәбият һәм сәнгать интитутында аспирантура тәмамлап, 2013 елда Р.Миӊнуллин иҗаты буенча кандидатлык диссертациясе яклады, «Типология и систематизация художественных образов в поэзии Роберта Миннуллина» исемле монография бастырып чыгарды (Казан, 2016).

Шулай ук кафедра укытучылары С.Г. Сафуанов, С.Ш. Поварисов, Л.Г. Хәбибов, И.С. Насипов, Ф.А. Абдуллина, Р.Р. Гәрәева, А.Г. Хәлиуллина үзләренеӊ фәнни-тикшеренү эшчәлегендә шагыйрь иҗатыныӊ тел, поэтика мәсьәләләренә тукталдылар, шигырьләренеӊ идея-эстетик үзенчәлекләрен, шагыйрьнеӊ тормыш юлын һәм иҗтимагый эшчәнлеген өйрәнделәр. 2015 елда кафедра шагыйрьнең тормышы һәм иҗатына багышланган “Туган якта” җыентыгын бастырып чыгарды.

Роберт абыйның вафаты безнең өчен зур югалту... Шагыйрь турында якты истәлекләр безнеӊ күӊелләрдә мәӊге сакланыр.